塔石廣場

塔石廣場係澳門四大廣場之一，喺澳門半島望德堂區，近盧廉若公園，有大約1.326萬平方米。

塔石廣場喺2005年5月開始動工，將原址嘅塔石球場拆卸，將文化局大樓至塔石藝文館對開嘅一段荷蘭園大馬路整合成廣場一部分，地下起咗行車隧道，將原本東行馬路改落隧道。行車隧道喺2007年7月22號正式通車。

特色
塔石廣場地下鋪住上葡式碎石，地底行車隧道隔離係一個5米一層、可以容納60幾架旅遊巴嘅停車場。

廣場有休憩區、飲食及娛樂中心同地庫商場，間中廣場會用嚟做展覽同銷售擋。

地底行車隧道
廣場地底行車隧道係「U」形設計，取代原本荷蘭園大馬路。行車隧道200米長，路面闊8米，雙線行車，平均一條線有4米，設有一條避車線。隧道內裝24小時監察裝置、自動抽氣機同空氣質量感應器。

設施

八間屋 
八間屋係八座兩層貴族式住宅同學校，喺19世紀末至20世紀初起。依家改建咗做文化局大樓、塔石衛生中心、澳門中央圖書館、澳門檔案館、塔石藝文館、澳門樂團總部、饒宗頤學藝館、澳門茶文化館，其中5間係廣場嘅一部分。

塔石廣場商業中心 
塔石廣場商業中心又叫「玻璃屋」，喺廣場靠近沙嘉都喇街嗰邊。有700平方米，17米高，包括地面兩層同地庫3層。

批評

地底行車隧道
依家由荷蘭園大馬路入地下隧道好窄，行車時需要轉九十度、傾斜約三十度。另外，大型車輛如巴士轉彎要越線，更發生過幾次意外。俾民主派立法會議員吳國昌批評係「地獄之門」。另外，隧道亦有滴水情況。

議事亭前地
西灣湖廣場

塔石廣場 - 澳門旅遊局
塔石廣場 - 城市指南
塔石廣場簡介 - 澳門特別行政區新聞局

澳門地理
澳門歷史城區
澳門旅遊景點
澳門街道
澳門廣場